17.10.2022
SK
Úradný vestník Európskej únie
L 269/3
(12)
Drevo ošetrené výrobkami obsahujúcimi kreozot sa používa na výrobu telegrafných stĺpov pre elektrické vedenia a telekomunikačné siete z rôznych technických dôvodov (napríklad nízka hmotnosť v porovnaní s betónovými stĺpmi a zodpovedajúca jednoduchá údržba, dobrá odolnosť, dlhá životnosť požadovaná pre elektrickú a telekomunikačnú infraštruktúru, ktorá sa buduje na niekoľko desaťročí, udržateľný materiál).
Vyvíjajú sa alternatívne biocídne výrobky na ošetrenie drevených stĺpov, pričom vo viacerých členských štátoch bol nedávno autorizovaný výrobok s obsahom zmesi hydroxidu meďnatého, didecyl-dimetyl-amónium-karbonátu a penflufénu.
Niektoré iné biocídne výrobky na báze zlúčenín medi alebo kvartérnych amóniových zlúčenín ako účinných látok sa dostali do záverečnej fázy autorizačného postupu.
Na testovanie a dostatočnú spätnú väzbu o skúsenostiach s týmito alternatívnymi výrobkami však treba čas.
(13)
Existujú alternatívy dreva ako materiálu pre telegrafné stĺpy vrátane ocele, betónu, skleneného vlákna alebo kompozitných materiálov alebo môžu ošetrené drevené telegrafné stĺpy chrániť rúry z kompozitného materiálu.
Každá z týchto alternatív má výhody (napríklad tuhosť, invariantné fyzikálne vlastnosti, ohňuvzdornosť) a nevýhody (napríklad potreba ďalšieho testovania, možná kratšia životnosť alebo iné technické problémy, vyššie náklady v porovnaní s drevenými stĺpmi).
Ďalšou alternatívou je vedenie prenosových káblov pod zemou, najmä v mestách a mestskom prostredí, hoci táto možnosť môže byť technicky náročnejšia v závislosti od prirodzeného terénu, cez ktorý musí sústava prechádzať (napríklad odľahlé oblasti alebo hory), a inštalácia a údržba sa môžu zdať zložitejšie, nákladnejšie a nie za každých okolností realizovateľné.
Neobnovenie schválenia kreozotu na použitie na drevených stĺpoch by mohlo mať hospodársky dosah na prevádzkovateľov elektrickej a telekomunikačnej infraštruktúry a spôsobiť problémy s údržbou určitých prenosových káblov (napríklad v ťažko dostupných oblastiach, pri rýchlej reakcii v prípade vážnych búrok) v niektorých členských štátoch, kde by nahradenie inými materiálmi alebo podzemnými prenosovými káblami bolo v súčasnosti technicky alebo hospodársky náročné.
(14)
Agentúra identifikovala riziká pre ľudské zdravie vyplývajúce z používania biocídnych výrobkov obsahujúcich kreozot na ošetrenie železničných podvalov a telegrafných stĺpov pre pracovníkov zodpovedných za ošetrovanie dreva, stavbu telegrafných stĺpov, resp. elektrických stĺpov a expozíciu širokej verejnosti.
Mali by sa zaviesť opatrenia na zmiernenie rizika s cieľom čo najviac obmedziť expozíciu kreozotu, napríklad tak, že pracovníci budú využívať mechanické alebo automatizované procesy, aby sa predišlo ručnej manipulácii s ošetreným drevom, budú používať osobné ochranné prostriedky a zabezpečí sa, aby ošetrené drevo nebolo počas skladovania prístupné širokej verejnosti.
Keďže kreozot je PBT/vPvB, identifikovali sa aj riziká pre životné prostredie a mali by sa zaviesť opatrenia na zmiernenie rizika s cieľom čo najviac obmedziť expozíciu životného prostredia kreozotu, napríklad stanovením, že priemyselná aplikácia sa má vykonávať v uzavretej oblasti alebo na nepriepustnom tvrdom povrchu so spevnenými okrajmi, že čerstvo ošetrené drevo sa má v záujme prevencie priamych únikov do pôdy, kanalizačného potrubia alebo vody po ošetrení skladovať pod ochranným krytom alebo na nepriepustnom tvrdom povrchu alebo oboma spôsobmi a že akékoľvek úniky, ku ktorým dôjde pri aplikácii výrobku, sa majú zachytávať na účely opätovného použitia alebo likvidácie.
(15)
Na základe zhromaždených informácií sa dospelo k záveru, že neschválenie kreozotu ako účinnej látky na použitie v biocídnych výrobkoch by malo neprimeraný negatívny vplyv na spoločnosť v porovnaní s rizikami vyplývajúcimi z používania tejto látky na ošetrenie dreva používaného na výrobu železničných podvalov a telegrafných stĺpov pre elektrické vedenia a telekomunikačné siete.
Pri uvedených použitiach je teda splnená podmienka stanovená v článku 5 ods.
2 písm.
c) nariadenia (EÚ) č. 528/2012.
(16)
Je preto vhodné obnoviť schválenie kreozotu na použitie v biocídnych výrobkoch typu 8 s výhradou splnenia určitých podmienok.
(17)
Kreozot je látka, ktorá sa má nahradiť v súlade s článkom 10 ods.
1 písm.
a), d) a e) nariadenia (EÚ) č. 528/2012, a preto by obdobie obnovenia podľa článku 10 ods.
4 uvedeného nariadenia nemalo prekročiť sedem rokov.
(18)
S cieľom udržať expozíciu ľudí a životného prostredia na minimálnej úrovni by sa biocídne výrobky mali autorizovať len na ošetrenie dreva vákuovo-tlakovou impregnáciou v priemyselných zariadeniach na výrobu železničných podvalov alebo telegrafných stĺpov pre elektrické alebo telekomunikačné vedenie.
Podľa bodu 10 prílohy VI k nariadeniu (EÚ) č. 528/2012 by sa pri hodnotení výrobku malo zhodnotiť aj to, či sú splnené podmienky stanovené v článku 5 ods.
2 uvedeného nariadenia.
Malo by sa stanoviť, že používanie výrobkov sa môže autorizovať na použitie len v členských štátoch, v ktorých je splnená podmienka stanovená v článku 5 ods.
2 písm.
c) nariadenia (EÚ) č. 528/2012.